Coligny-bejaarde in hospitaal ná aanval op kleinhoeweArgieffoto Sers. Kelebogile Moleko, woordvoerder van die polisie, het aan Maroela Media gesê die voorval het omstreeks 16:45 op die plaas Kareebosbult buite Coligny plaasgevind. Vier verdagtes het glo twee werkers op die kleinhoewe oorval en by ŉ kantoor vasgebind. “Hulle het daarna die eienaar van die kleinhoewe, ŉ 76-jarige man, by die huis ingedwing en aangerand. Hulle het gevlug met verskeie items wat in die huis was.” Die verdagtes het in ŉ wit Golf gevlug en die polisie se taktiesereaksie-eenheid is ingeroep. Twee verdagtes is op ŉ pad tussen Coligny en Potchefstroom vasgetrek. Die ander twee verdagtes is steeds op vrye voet. Volgens Moleko is die eienaar van die kleinhoewe in die hospitaal opgeneem, maar dit is nie bekend of hy steeds in die hospitaal is nie. Moleko het gesê dit is nie in hierdie stadium duidelik watter items gesteel is nie, omdat die man nog nie ŉ verklaring kon aflê nie aangesien hy te getraumatiseerd is. Moleko wou nie die man se naam bekendmaak nie, maar die Vryheidsfront Plus het die man op Facebook as Peet Nortjé geëien. ŉ Saak van huisbraak word ondersoek.